Document ID: 32014R0732

UREDBA SVETA (EU) št. 732/2014
z dne 3. julija 2014
o spremembi uredb (EU) št. 754/2009 in (EU) št. 43/2014 glede nekaterih ribolovnih možnosti
SVET EVROPSKE UNIJE JE -
ob upoštevanju Pogodbe o delovanju Evropske unije in zlasti člena 43(3) Pogodbe,
ob upoštevanju predloga Evropske komisije,
ob upoštevanju naslednjega:
(1)
Sporazum o partnerstvu v ribiškem sektorju med Evropsko skupnostjo na eni strani in vlado Danske ter lokalno vlado Grenlandije na drugi strani (1) in Protokol k Sporazumu (2) določata, da Unija prejme 7,7 % celotnega dovoljenega ulova (TAC) za kapelana, ki se ulovi v grenlandskih vodah podobmočij ICES V in XIV.
(2)
Uredba Sveta (EU) št. 43/2014 (3) je določila kvoto Unije 0 ton za leto 2014 za stalež kapelana v grenlandskih vodah podobmočij ICES V in XIV, ki se uporablja do 30. aprila 2014.
(3)
Grenlandski organi so Unijo 16. junija 2014 obvestili, da je bil TAC za kapelana, ki vključuje grenlandske vode podobmočij ICES V in XIV, za ribolovno sezono 2014/2015 predviden v višini 450 000 ton, pri čemer naj bi prvotna kvota znašala 225 000 ton. Določiti bi bilo torej treba, ustrezno kvota Unije za navedeno ribolovno sezono.
(4)
Treba je popraviti TAC za stalež rdečega okuna v mednarodnih vodah območij I in II ter TAC za grenlandsko morsko ploščo v grenlandskih vodah podobmočij V in XIV. Prav tako je treba popraviti dva TAC za skušo, da se vključijo obojestranski dogovori glede dostopa med Unijo in Ferskimi otoki. Poleg tega bi bilo treba ustrezno spremeniti območje, kjer lahko plovila Ferskih otokov pridobijo dovoljenja za ribolov skuše.
(5)
Komisija za ribištvo zahodnega in srednjega Pacifika (WCPFC) je na 8. rednem zasedanju sprejela prepoved zadržanja na krovu, pretovarjanja, skladiščenja ali iztovarjanja oceanskih beloplavutih morskih psov (Carcharhinus longimanus). WCPFC je na 9. rednem zasedanju sprejela podobno prepoved za svilnate morske pse (Carcharhinus falciformis). Obe prepovedi bi bilo treba prenesti v pravo Unije. V skladu z Uredbo Sveta (ES) št. 847/96 (4) bi bilo treba opredeliti staleže, za katere veljajo različni ukrepi iz navedene uredbe.
(6)
Združeno kraljestvo je predložilo informacije o ulovu trske s strani dveh skupin plovil, ki lovijo škampa in uporabljajo regulirano orodje z velikostjo mrežnega očesa 80-100 mm. Prva skupina lovi v Firth of Forth, tj. na statističnih podobmočjih ICES 41E7 in 41E6. Druga skupina lovi v Firth of Clyde, tj. na statističnih območjih ICES 39E5, 39E4, 40E3, 40E4 in 40E5. Ta skupina pomeni širitev obstoječe izključitve v Firth of Clyde iz ureditve ribolovnega napora za trsko iz poglavja III Uredbe Sveta (ES) št. 1342/2008 (5), in sicer v skladu z Uredbo Sveta (ES) št. 754/2009 (6). Na podlagi informacij, ki jih je predložilo Združeno kraljestvo in ocenil Znanstveni, tehnični in gospodarski odbor za ribištvo, je mogoče ugotoviti, da ulov trske, vključno z zavržki, navedenih plovil v obdobju upravljanja 2013 ni presegel 1,5 % celotnega ulova trske v vsaki od obeh skupin plovil. Poleg tega je ob upoštevanju sprejetih ukrepov za zagotavljanje spremljanja in nadzora ribolovnih dejavnosti teh dveh skupin plovil in ob upoštevanju dejstva, da bi vključitev obeh skupin pomenila upravno breme, nesorazmerno njenemu celotnemu vplivu na staleže trsk, ustrezno, da se obe skupini plovil izključita iz uporabe ureditve ribolovnega napora iz poglavja III Uredbe (ES) št. 1342/2008.
(7)
Omejitve ulova in omejitve ribolovnega napora iz Uredbe (EU) št. 43/2014 se uporabljajo od 1. januarja 2014 oziroma od 1. februarja 2014. Določbe v zvezi z omejitvami ulova in ribolovnega napora iz te uredbe bi se zato načeloma prav tako morale uporabljati od navedenih datumov. Takšna retroaktivna uporaba ne posega v načeli pravne varnosti in varstva legitimnih pričakovanj, saj zadevne ribolovne možnosti še niso bile izkoriščene. Vendar pa prepoved ribolova na svilnate morske pse na območju konvencije WCPFC začne veljati 1. julija 2014 in naj bi se uporabljala od navedenega datuma. Podobno bi se moral tudi TAC za kapelana v grenlandskih vodah ICES podobmočij V in XIV uporabljati od začetka ribolovne sezone, tj. od 20. junija 2014. Ker sprememba nekaterih omejitev ulova vpliva na gospodarske dejavnosti in načrtovanje ribolovne sezone plovil Unije, bi morala ta uredba začeti veljati takoj po objavi.
(8)
Uredbi (EU) št. 43/2014 in (ES) št. 754/2009 bi bilo zato treba ustrezno spremeniti -
SPREJEL NASLEDNJO UREDBO:
Člen 1
Spremembe Uredbe (EU) št. 43/2014
Uredba (EU) št. 43/2014 se spremeni:
(1)
vstavi se naslednji člen:
„Člen 37a
Oceanski beloplavuti morski psi
1. Zadržanje na krovu, pretovarjanje, skladiščenje ali iztovarjanje katerega koli dela ali celotnega trupa oceanskih beloplavutih morskih psov (Carcharhinus longimanus) na območju konvencije WCPFC je prepovedano.
2. Ob nenamernem ulovu se vrste iz odstavka 1 ne poškodujejo. Osebki se takoj izpustijo.“;
(2)
vstavi se naslednji člen:
„Člen 37b
Svilnati morski psi
1. Zadržanje na krovu, pretovarjanje, skladiščenje ali iztovarjanje katerega koli dela ali celotnega trupa svilnatih morskih psov (Carcharhinus falciformis) na območju konvencije WCPFC je prepovedano.
2. Ob nenamernem ulovu se vrste iz odstavka 1 ne poškodujejo. Osebki se takoj izpustijo.“;
(3)
priloga IA k Uredbi (EU) št. 43/2014 se spremeni v skladu s Prilogo I k tej uredbi;
(4)
priloga IB k Uredbi (EU) št. 43/2014 se spremeni v skladu s Prilogo II k tej uredbi;
(5)
priloga IIA k Uredbi (EU) št. 43/2014 se spremeni s Prilogo III k tej uredbi;
(6)
priloga VIII k Uredbi (EU) št. 43/2014 se nadomesti z besedilom iz Priloge IV k tej uredbi.
Člen 2
Spremembi Uredbe (ES) št. 754/2009
Člen 1 Uredbe (ES) št 754/2009 se spremeni:
(a)
točka (d) se nadomesti z naslednjim:
„(d)
skupina plovil, ki plujejo pod zastavo Združenega kraljestva in jih je Združeno kraljestvo navedlo v zahtevi z dne 18. junija 2009 in naknadni zahtevi z dne 8. aprila 2014 ter lovijo škampa in uporabljajo regulirano orodje z velikostjo mrežnega očesa 80-100 mm na območju Firth of Clyde (statistična območja ICES 39E5, 39E4, 40E3, 40E4 in 40E5);“;
(b)
doda se naslednja točka:
„(m)
skupina plovil, ki plujejo pod zastavo Združenega kraljestva in jih je Združeno kraljestvo navedlo v zahtevi z dne 8. aprila 2014 ter lovijo škampa in uporabljajo regulirano orodje z velikostjo mrežnega očesa 80-100 mm na območju Firth of Forth (statistični območji ICES 41E7 in 41E6).“.
Člen 3
Začetek veljavnosti
Ta uredba začne veljati dan po objavi v Uradnem listu Evropske unije.
Točka (2) člena 1 se uporablja od 1. julija 2014.
Točki (3) in (6) člena 1 ter točka (c) Priloge II se uporabljajo od 1. januarja 2014.
Točka (5) člena 1 in člen 2 se uporabljata od 1. februarja 2014.
Točka (a) Priloge II se uporablja od 20. junija 2014.
Ta uredba je v celoti zavezujoča in se neposredno uporablja v vseh državah članicah.
V Bruslju, 3. julija 2014

Labels: 11
6